স্টাফ রিপোর্টার ॥ প্রীতি ফুটবল খেলতে গিয়ে সংবাদ শিরোনাম হলেন আলমগীর হোসেন (২৬) নামে এক যুবক। হবিগঞ্জ সদর উপজেলার পইল দিঘির মাঠে ফুটবল খেলতে গিয়ে শ্বাসবন্ধ হয়ে তিনি মারা যান। তিনি পইল বড়বাড়ীর সিরাজ মিয়ার পুত্র। গতকাল সোমবার বিকাল সাড়ে ৫টার দিকে এ ঘটনা ঘটে। স্থানীয় সূত্র জানায়, গতকাল সোমবার বিকেলে পইল দিঘির মাঠে স্থানীয় রংমিস্ত্রী বনাম কাঠমিস্ত্রী দলের মধ্যে প্রীতি ফুটবল অনুষ্ঠিত হয়। এতে রংমিস্ত্রী দলের আলমগীর খেলার মাঠে হঠাৎ বুকে ব্যথা অনুভব হলে তিনি মাঠের বাইরে চলে যান। ব্যথা বাড়তে থাকলে তাকে হবিগঞ্জ সদর হাসপাতালে নিয়ে যাওয়া হয়। সেখানে চিকিৎসক তাকে মৃত ঘোষণা করেন। পইল হাইস্কুলের শিক্ষক আব্দুল মমিন চৌধুরী সাদিক বিষয়টি নিশ্চিত করেছেন।